Vihreiden puheenjohtaja, sisäministeri Maria Ohisalo vastasi toimittajien Kreikka-kysymyksiin Politiikan toimittajat ry:n tilaisuudessa Helsingissä perjantaina. Viressä hänen erityisavustaja Jarno Lappalainen. MIKA KOSKINEN

Kuvitelkaa seuraavanlainen tilanne.

Kreikkalainen rajavartija on asemissa Kreikan Turkin vastaisella maa- tai merirajalla. Rajaan kohdistuu Turkin puolelta valtaisa siirtolaisten ja pakolaisten muodostama paine. He pyrkivät rajan yli hinnalla millä hyvänsä.

Kreikkalainen rajavartjia ei laske ketään rajan yli. Tarvittaessa hän ampuu, ainakin varoituslaukauksia, ja tökkii kumivenettä tulosuuntaan.

Suomalainen rajavartjia joutuu samanlaisen tilanteen eteen. Miten hän toimii? Sisäministeri Maria Ohisalon (vihr) mukaan hän toimii siten, kuten rajavartiolaitos on tällä viikolla kertonut. Rajavartiolaitoksen mukaan ”maa- ja merirajoilla tapahtuvan rajavalvonnan tehtävänä on mahdollistaa sujuva ja turvallinen rajanylitysliikenne sekä paljastaa luvattomat rajanylittäjät ja saattaa heidät asianmukaiseen viranomaisprosessiin: turvapaikanhakijat turvapaikkaprosessiin ja käännytettävät käännytysprosessiin.”

Ristiriita on monumentaalinen.

Rajat kiinni -politiikkansa lisäksi Kreikka on määräajaksi kieltäytynyt käsittelemästä turvapaikkahakemuksia.

Ovatko Suomen ja muiden EU-maiden rajavartijat siis luomassa Kreikkaan jonkinlaisen kaksoisstandardin?

Siltä se vaikutti perjantaina, kun kuunteli sisäministeri Maria Ohisalon (vihr) vastauksia Politiikan toimittajat ry:n tilaisuudessa.

Ohisalo korosti, että turvapaikkaa pitää voida hakea ja että päätös on koko hallituksen yhteinen.

Suomi päätti alkuviikosta, että se lähettää Kreikan avuksi rajavartioita Euroopan raja- ja merivartiovirasto Frontexin kautta.

Samalla se panee virkamiehensä kohtuuttoman tilanteen eteen. On erittäin vaikea kuvitella, että Kreikka sallisi suomalaisten käytännön, joka on siis täysin eri kuin se, jota Kreikka itse tällä hetkellä noudattaa.

Ohisalo korosti, että Kreikan toiminta on laitonta. Miten Suomi sitten tukee Kreikkaa, jos heidän toimintansa on laitonta.

Ohisalo väisti kysymyksen kysymällä, miten suomalaiset suhtautuisivat siihen, että jos meillä olisi rajalla vastaava ongelma, niin yksikään EU:n jäsenvaltio ei tulisi meitä auttamaan.

Se on erittäin hyvä ja aiheellinen kysymys, mutta ei poista sitä, että Suomi on lähettämässä rajamiehiään kohtuuttomaan tilanteeseen.

Ohisalon mukaan Suomen tehtävänä on auttaa Kreikkaa selviämään paremmin kansainvälisistä velvoitteistaan. Se on realiteetit huomioiden hyvin idealistinen näkemys, joka paljastaa samalla koko operaation mielettömyyden.

– Jos siellä (kreikkalaisten tekemiä) laittomuuksia havaitaan, niin jokainen toiminnassa mukana oleva eurooppalainen on velvollinen sitten ilmoittamaan siitä myös Frontexin suuntaan ja Frontexin päässä tehdään sitten se arvio, että toimitaanko enää se operaatioin suunnitelman mukaan, Ohisalo sanoi.

Palataan tilanteeseen, jossa tulijoita kuljettava kumivene kohtaa suomalaisen rajavartijan ja suomalaisten selkien takana on maa, joka ei halua ottaa rajojensa sisälle siirtolaisia eikä turvapaikanhakijoita.

Iltalehti kysyi Ohisalolta perjantaina kahdesti, mitä siinä tilanteessa käytännössä tapahtuu.

Ensimmäisellä kerralla Ohisalo ei vastannut kysymykseen suoraan mutta totesi, että ”lakeja ei lähdetä ulkomaille rikkomaan”. Toisin sanoen suomalaiset päästävät kumiveneessä olijat Kreikkaan.

Jäi kuulematta, mitä Kreikka asiasta ajattelee.

Toisella kerralla Ohisalo vastasi seuraavasti:

– Sanon edelleen sen, mitä rajavartijat itse sanovat, että heidän tehtävänsä on ohjata ihmiset oikeiden viranomaisten piiriin. Se on siellä paikan päällä ratkaistava. Näin rajavartijat ovat itse kertoneet, ja minä en voi itse poliitikkona siihen tässä enempään puuttua, mitä siellä operatiivisella puolella tapahtuu.

Enpä haluaisi olla suomalainen rajamies Kreikassa kreikkalaisen rajamiehen rinnalla.